CELEX: 32014D0520(03)
Language: el
Date: 2014-03-13 00:00:00
Title: Απόφαση αριθ. Ε4, της 13ης Μαρτίου 2014 , σχετικά με τη μεταβατική περίοδο που ορίζεται στο άρθρο 95 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 152/21
            
         ΑΠΌΦΑΣΗ αριθ. Ε4
   της 13ης Μαρτίου 2014
   σχετικά με τη μεταβατική περίοδο που ορίζεται στο άρθρο 95 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   (2014/C 152/04)
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη το άρθρο 72 στοιχείο δ) του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλισης (1), δυνάμει του οποίου η Διοικητική Επιτροπή είναι υπεύθυνη να ενθαρρύνει την ευρύτερη δυνατή χρήση νέων τεχνολογιών, ιδίως με τον εκσυγχρονισμό των διαδικασιών ανταλλαγής πληροφοριών και με την προσαρμογή της ροής των πληροφοριών μεταξύ φορέων για την ανταλλαγή με ηλεκτρονικά μέσα, λαμβάνοντας υπόψη την εξέλιξη της επεξεργασίας δεδομένων σε κάθε κράτος μέλος,
   Έχοντας υπόψη το άρθρο 4 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 της 29ης Απριλίου 2004 για το συντονισμό των συστημάτων κοινωνικής ασφάλισης (2), δυνάμει του οποίου η Διοικητική Επιτροπή είναι αρμόδια για τον καθορισμό της δομής, του περιεχομένου, της μορφής και των λεπτομερών διακανονισμών ανταλλαγής εγγράφων και δομημένων ηλεκτρονικών εγγράφων, καθώς και για τον καθορισμό των πρακτικών λεπτομερειών αποστολής πληροφοριών, εγγράφων ή αποφάσεων στον ενδιαφερόμενο, με ηλεκτρονικά μέσα,
   Έχοντας υπόψη το άρθρο 95 παράγραφος 1 πρώτο και δεύτερο εδάφιο του κανονισμού (ΕΚ) αριθ. 987/2009, σχετικά με τη μεταβατική περίοδο, στο οποίο ορίζεται ότι κάθε κράτος μέλος μπορεί να επωφεληθεί από μία μεταβατική περίοδο για την ανταλλαγή δεδομένων με ηλεκτρονικά μέσα και ότι οι εν λόγω μεταβατικές περίοδοι δεν θα υπερβαίνουν τους 24 μήνες από την ημερομηνία έναρξης ισχύος του κανονισμού εφαρμογής,
   Έχοντας υπόψη το άρθρο 95 παράγραφος 1 τρίτο εδάφιο του κανονισμού (ΕΚ) αριθ. 987/2009, δυνάμει του οποίου η Διοικητική Επιτροπή μπορεί να συμφωνήσει στη δέουσα παράταση αυτών των περιόδων, σε περίπτωση σημαντικής καθυστέρησης στην παροχή της απαραίτητης κεντρικής υποδομής (ηλεκτρονική ανταλλαγή πληροφοριών κοινωνικής ασφάλισης – EESSI) σε σχέση με την έναρξη ισχύος του κανονισμού εφαρμογής.
   Ενεργώντας σύμφωνα με τους όρους που καθορίζονται στο άρθρο 71 παράγραφος 2 δεύτερο εδάφιο του κανονισμού (ΕΚ) αριθ. 883/2004,
   Εκτιμώντας τα ακόλουθα:
   
               1)
            
            
               Το άρθρο 95 του κανονισμού (ΕΚ) αριθ. 987/2009 προβλέπει μεταβατική περίοδο 24 μηνών από την έναρξη ισχύος του, ώστε να δίνεται η δυνατότητα στα κράτη μέλη να εφαρμόζουν και να ενσωματώνουν την αναγκαία εθνική υποδομή για την ανταλλαγή δεδομένων με ηλεκτρονικά μέσα.
            
         
               2)
            
            
               Το άρθρο 95 του κανονισμού (ΕΚ) αριθ. 987/2009 εξουσιοδοτεί τη Διοικητική Επιτροπή να συμφωνήσει ως προς την παράταση της μεταβατικής περιόδου για τα κράτη μέλη, εάν η παράδοση της κεντρικής υποδομής καθυστερεί σημαντικά.
            
         
               3)
            
            
               Η Διοικητική Επιτροπή έχει διενεργήσει πλήρη αξιολόγηση της κατάστασης του έργου, τόσο σε επίπεδο ΕΕ όσο και σε εθνικό επίπεδο, με βάση την ανάλυση της Ευρωπαϊκής Επιτροπής, της διευθύνουσας επιτροπής και του εκτελεστικού συμβουλίου του σχεδίου EESSI.
            
         
               4)
            
            
               Σύμφωνα με την εν λόγω αξιολόγηση, η παράταση της μεταβατικής περιόδου θεωρείται αναγκαία για να εξασφαλιστεί η αποτελεσματική εφαρμογή του συστήματος EESSI, με βάση την πρόοδο της προετοιμασίας τόσο σε επίπεδο ΕΕ όσο και σε εθνικό επίπεδο.
            
         
               5)
            
            
               Λόγω της τεχνικής πολυπλοκότητας του σχεδίου, η Διοικητική Επιτροπή θεωρεί σκόπιμο να παρατείνει τη μεταβατική περίοδο με ευέλικτο τρόπο, επιτρέποντας στα κράτη μέλη για 2 έτη να εφαρμόσουν και να ενσωματώσουν την αναγκαία εθνική υποδομή από την ημερομηνία κατά την οποία επιβεβαιώθηκε ότι το κεντρικό σύστημα EESSI είναι κατάλληλο για το σκοπό.
            
         
               6)
            
            
               Η Διοικητική Επιτροπή, λαμβάνοντας υπόψη τις συστάσεις της διευθύνουσας επιτροπής του σχεδίου EESSI, καλεί την Ευρωπαϊκή Επιτροπή αφενός, να επισυνάψει το χρονοδιάγραμμα που καλύπτει την ανάπτυξη και δοκιμή του κεντρικού συστήματος EESSI, ώστε να είναι έτοιμο για παραγωγή, με άρτιο σχεδιασμό και ημερομηνία λήξης, με τη μέγιστη δυνατή ακρίβεια και αφετέρου, να ενημερώσει τα κράτη μέλη σχετικά με αυτή την προβλεπόμενη ημερομηνία μέσω των συνηθισμένων διαύλων επικοινωνίας.
            
         
               7)
            
            
               Ωστόσο, η Διοικητική Επιτροπή ενθαρρύνει τα κράτη μέλη να αρχίσουν την ηλεκτρονική ανταλλαγή δεδομένων το συντομότερο δυνατό, χωρίς καθυστέρηση, έτσι ώστε να περιοριστεί όσο το δυνατόν περισσότερο η περίοδος παράλληλης έντυπης και ηλεκτρονικής ανταλλαγής, σύμφωνα με τα ενδιάμεσα ορόσημα που θα καθοριστούν από τη Διοικητική Επιτροπή, βάσει πρότασης του εκτελεστικού συμβουλίου του σχεδίου EESSI.
            
         
               8)
            
            
               Η Διοικητική Επιτροπή επισημαίνει το ρόλο του εκτελεστικού συμβουλίου και της εντολής του που έγκειται στη διαχείριση και τη διεύθυνση του προγράμματος EESSI.
            
         
               9)
            
            
               Σύμφωνα με το άρθρο 95 παράγραφος 1 του κανονισμού (ΕΚ) αριθ. 987/2009, η Διοικητική Επιτροπή μπορεί να επανεξετάσει την παρούσα απόφαση με βάση τον συνολικό προγραμματισμό και την ανάλυση του εκτελεστικού συμβουλίου του EESSI.
            
         
               10)
            
            
               Η απόφαση αριθ. E1, της 12ης Ιουνίου 2009, σχετικά με τις πρακτικές λεπτομέρειες της μεταβατικής περιόδου για την ανταλλαγή δεδομένων με ηλεκτρονικά μέσα η οποία προβλέπεται στο άρθρο 4 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (3)θα εξακολουθήσει να εφαρμόζεται mutatis mutandis κατά την περίοδο παράτασης.
            
         ΑΠΟΦΑΣΙΖΕΙ:
   
               1)
            
            
               Η μεταβατική περίοδος που αναφέρεται στο άρθρο 95 παράγραφος 1 του κανονισμού (ΕΚ) αριθ. 987/2009 για την πλήρη ανταλλαγή δεδομένων με ηλεκτρονικά μέσα από τα κράτη μέλη παρατείνεται και η τελική ημερομηνία της μεταβατικής περιόδου καθορίζεται σε συνάρτηση με τον παρακάτω αλγόριθμο: 2 χρόνια από την ημερομηνία κατά την οποία το κεντρικό σύστημα EESSI θα αναπτυχθεί, θα δοκιμαστεί και θα δοθεί στην παραγωγή, έτοιμο ώστε να αρχίσει η ενσωμάτωση των συστημάτων των κρατών μελών στο κεντρικό σύστημα.
            
         
               2)
            
            
               Η Ευρωπαϊκή Επιτροπή ενημερώνει τα κράτη μέλη σχετικά με την προβλεπόμενη ημερομηνία παράδοσης του κεντρικού συστήματος EESSI, παρέχοντας τακτική ενημέρωση για την κατάσταση του σχεδίου κατά τις συνεδριάσεις της Διοικητικής Επιτροπής.
            
         
               3)
            
            
               Το κεντρικό σύστημα EESSI θεωρείται ότι τίθεται σε παραγωγή όταν όλες οι συνιστώσες του συστήματος έχουν αναπτυχθεί, τεθεί υπό δοκιμή και θεωρούνται κατάλληλες από την Ευρωπαϊκή Επιτροπή, κατόπιν διαβουλεύσεως με το Διοικητικό Συμβούλιο.
            
         
               4)
            
            
               Κατά την πρώτη συνεδρίαση της Διοικητικής Επιτροπής μετά την απόφαση της Ευρωπαϊκής Επιτροπής, όπως ορίζεται στην παράγραφο 3, η απόφαση υποβάλλεται στη Διοικητική Επιτροπή για έγκριση. Η περίοδος των 2 ετών που ορίζεται στην παράγραφο 1, κατά την οποία τα κράτη μέλη θα ενσωματώσουν τα συστήματά τους στο κεντρικό σύστημα EESSI, αρχίζει από την ημερομηνία κατά την οποία η απόφαση της Διοικητικής Επιτροπής επιβεβαιώνει ότι το κεντρικό σύστημα EESSI ανταποκρίνεται στο σκοπό του.
            
         
               5)
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία δημοσίευσης της στην Επίσημη Εφημερίδα της Ευρωπαϊκής Ένωσης.
            
         
               6)
            
            
               Η παρούσα απόφαση αντικαθιστά την απόφαση αριθ. E3 της 19ης Οκτωβρίου 2011.
            
         
      
         
            Η πρόεδρος της Διοικητικής Επιτροπής
         
         Άννα ΡΙΖΟΥ
      
   
   
      (1)  ΕΕ L 166 της 30.4.2004, σ. 1 (Διορθωτικό στην ΕΕ L 200 της 7.6.2004, σ. 1), όπως τροποποιήθηκε με τον κανονισμό (ΕΕ) αριθ. 517/2013 του Συμβουλίου (ΕΕ L 158 της 10.6.2013, σ. 1).
   
      (2)  Κανονισμός (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλισης (ΕΕ L 284 της 30.10.2009, σ. 1), όπως τροποποιήθηκε με από τον κανονισμό (ΕΕ) αριθ. 1224/2012 της Επιτροπής, της 18ης Δεκεμβρίου 2012 (ΕΕ L 349 της 19.12.2012, σ. 45).
   
      (3)  ΕΕ C 106 της 24.4.2010, σ. 9.